**SEKMADIENIO SKAITINIAI**

LITAUISK søndagsblad

 **3. SØNDAG I ADVENT - C**

**III ADVENTO SEKMADIENIS (C/\_ABC)**

**Pirmasis skaitinys Sof 3, 14–18a. Skaitinys iš pranašo Sofonijo knygos.**

Krykštauk iš džiaugsmo, Ziono dukra! Šauk, Izraeli! Visa širdimi džiaukis ir džiūgauk, dukra Jeruzale! Viešpats panaikino tau padarytą nuosprendį, nušlavė šalin tavo priešus. Izraelio karalius, Viešpats, yra tavyje; tau nelaimės bijoti daugiau nereikės. Tą dieną Jeruzalei bus sakoma: „Nebijok, Zionai, nenuleisk rankų!“ Viešpats, tavo Dievas, pergalę teikiantis galiūnas yra tavyje: jis noriai džiaugsis tavimi, atnaujins tave mylėdamas ir džiūgaus dėl tavęs giesme, kaip džiūgaujama iškilmių dieną.  **Tai Dievo žodis.**

**Atliepiamoji psalmė Iz 12, 2–3. 4bcd. 5–6 (P.: 6)**

**P. Krykštauk ir džiūgauk, nes iškilus tarp jūsų Izraelio Šventasis!**

Dievas tikrai išganymas mano, \* juo pasitikiu ir gyvenu be baimės,
nes jisai mano giesmė ir tvirtybė, – \* jis buvo gelbėtojas mano!“
Džiaugdamiesi semsite vandenį \* iš versmių išganingų. – P.

Dėkokite Viešpačiui, \* šaukitės jo vardo!
Garsinkite tautoms jo darbus, \*skelbkite, koks iškilus yra jo vardas! – P.

Giedokite Viešpačiui šlovinimo giesmę, †
nes jis padarė nuostabų darbą. \* Težino tai visoj žemėj!
Krykštauk ir džiūgauk, Ziono mieste, \*nes iškilus tarp jūsų Izraelio Šventasis. – P.

**Antrasis skaitinys Fil 4, 4–7. Skaitinys iš šventojo apaštalo Pauliaus
Laiško filipiečiams.**

Broliai ir seserys! Visuomet džiaukitės Viešpatyje! Ir vėl kartoju: džiaukitės! Jūsų meilumas tebūnie žinomas visiems. Viešpats yra arti! Niekuo per daug nesirūpinkite, bet visuose reikaluose malda ir prašymu su padėka jūsų troškimai tesidaro žinomi Dievui. Ir Dievo ramybė, pranokstanti visokią išmintį, sergės jūsų širdis ir mintis Kristuje Jėzuje.   **Tai Dievo žodis.**

**Posmelis prieš Evangeliją Plg. Iz 61, 1**

P. Aleliuja. – Viešpaties dvasia ant manęs; jis mane pasiuntė nešti
gerąją naujieną vargdieniams. – P. Aleliuja.

**Evangelija Lk 3, 10–18. ✠ Iš šventosios Evangelijos pagal Luką.**

Anuo metu minios klausinėjo Joną Krikštytoją: „Tai ką gi mums daryti?!“ Jis joms sakydavo: „Kas turi dvejus marškinius, tepasidalija su neturinčiu, ir kas turi ko valgyti, tegul taip pat daro.“ Ėjo ir muitininkai krikštytis ir klausė: „Mokytojau, o ką mums daryti?“ Jis aiškino jiems: „Nereikalaukite daugiau, negu jums nustatyta.“ Taip pat ir kariai klausinėjo: „O ką mums daryti?“ Jis jiems sakė: „Nieko neskriauskite ir neįdavinėkite dėl pelno, tenkinkitės savo alga.“ Stiprėjant žmonių lūkesčiams ir daugeliui pradėjus spėlioti, ar čia kartais ne Mesijas, Jonas visiems kalbėjo: „Aš, tiesa, krikštiju jus vandeniu, bet ateina už mane galingesnis, kuriam aš nevertas atrišti kurpių dirželio. Jisai krikštys jus Šventąja Dvasia ir ugnimi. Jo rankoje vėtyklė: jis išvalys savo kluoną ir surinks kviečius į klėtį, o pelus sudegins neužgesinama ugnimi.“ Dar daug kitų paraginimų jis davė tautai ir skelbė Gerąją Naujieną.

**Tai Viešpaties žodis.**